廣州州學記繫詩
作者：蔣之奇
朝代：宋

paragraphs: 諸侯之學，是謂泮水。
詩人所頌，魯侯戾止。
獻馘於是，獻囚於是。
釆芹則美，飲酒維旨。
淮夷來服，觩弓搜矢。
其摯維何，元龜象齒。
區區魯邦，陋無足紀。
維泮之興，功烈如彼。
下逮鄭國，學校不修。
青青子衿，莫肯來遊。
誰欲毀之，僑吉厥猶。
視其所召，藥之則瘳。
我得吾師，實獲所求。
首善于京，其速置郵。
矧在守長，宣化承流。
德音不昭，維職之憂。
番禺之學，莫原所作。
歲月其綿，棟楹腐惡。
藩級板夷，屋垣圮剝。
圖像之威，弗丹弗雘。
聖經不談，束置高閣。
講席其虛，維塵漠漠。
譬彼弗殖，萎其將落。
于嗟斯民，誰啟誰覺。
釋老二氏，尚能尊師。
豈伊吾儒，曾是弗爲。
道廢若此，莫或恥之。
振而起諸，豈不在茲。
爰命鳩材，僝工以時。
肇新兩序，翼如翬飛。
載闢祠庭，奐其輪而。
頤指而化，鬼設神施。
乃延師生，來燕來處。
匪怒伊教，載笑載語。
籩豆有踐，殽核維旅。
以妥以侑，禮儀具舉。
濟間多士，進退規矩。
夏弦春誦，各得其所。
相彼錯薪，有擢維楚。
遐不作人，成是才諝。
在漢循吏，時則文翁。
修起學宮，成都市中。
常衮在閩，講導從容。
士比內州，歲貢以充。
賢不天成，有養自蒙。
誰謂越遠，齊魯同風。
憬彼夷蠻，來順來從。
南交厎寧，猗學之功。